‘Gevaarlike misdadigers’ ontsnap uit tronkArgieffoto Die Oos-Kaapse polisie is op soek na drie gevangenes wat Dinsdag uit die Middledrift‑ Korrektiewe Sentrum in dié provinsie ontsnap het. Siza Mhlana, Andisa Vas en Aviwe Nkwalase het daarin geslaag om uit die gevangenis te ontsnap. Volgens brig. Tembinkosi Kinana, woordvoerder van die polisie, was die drie besig om vonnisse uit te dien op aanklagte van onderskeidelik roof, gewapende roof, poging tot moord en parooloortredings. Die polisie het die ontsnaptes as “gevaarlik” bestempel. Dit is nie tans duidelik hoe die drie daarin geslaag het om te ontsnap nie. Die voorval word deur die departement van korrektiewe dienste ondersoek. Kinana het bevestig die polisie ondersoek ook ŉ voorval waartydens ŉ gekaapte motor ná die ontsnapping ŉ paar kilometer van die gevangenis gevind is. “Hierdie spesifieke voorval kan egter in die stadium nie met die ontsnapte verdagtes verbind word nie. Daar word beweer vyf mense, insluitende twee vroue, was in die gekaapte motor voor dit in die gebied agtergelaat is. Geen beserings is aangemeld nie,” het Kinana gesê. Lt.genl. Liziwe Ntshinga, provinsiale polisiekommissaris, het intussen opdrag gegee dat ŉ taakspan op die been gebring word om die ontsnaptes op te spoor. “Dit is die laaste ding wat ons in hierdie tyd nodig het. Wetteloosheid het geen plek in ons gemeenskappe nie en sal nie geduld word nie,” het Ntshinga gesê. Enigiemand met meer inligting oor die gesoekte misdadigers word versoek om ao. Matshaya by 078 456 4571 of Stop Misdaad by 08600 10111 te kontak.